Tanjung Selor, Bulungan

Tanjung Selor ya iku sawijing kutha kang dadi kutha krajané Kalimantan Lor lan Kabupatèn Bulungan. Papan iki namung siji-sijiné kutha krajan provinsi (karo Mamuju, Sulawesi Kulon) ing Indonésia kang awujud kacamatan lan ing taun 2021 durung duwé status minangka kutha. Papan iki duwéni jembar 677,7 km2 lan miturut sensus taun 2010 duwéni padunung 39.439 cacah jiwa. Ing tengah taun 2019, pamaréntah ngira-ngira menawa padunungé cacah 52.432 cacah jiwa.

Yeyasan 
Ing laladan iki diyasa Papan Anggegana Tanjung Harapan. Ing taun 2020, kabèh dalan wis diaspal lan kahanané apik. Ing taun 2019, laladan iki duwéni 35 sekolah dhasar, 19 sekolah menengah pertama, lan 10 sekolah menangah atas, telu sekolah menengah kejuruan, lan telu pawiyatan luhur. Ing fasilitas kasehatan ana siji griya sakit, 11 puskesmas, telu klinik tambahan, pitu punjering kaséhatan, lan pitulas apotek. Sakèhé laladan iki éntuk sinyal tanpa kabel 4G lan telekomunikasi dhasar. Griya sakit laladan Dr. H. Soemarno Sosroatmojo iku rumah sakit umum kang diduwéni déning pamaréntah kang diyasa nalika taun 1984. Griya sakit iki kalebu kelas C déning Mentri Kaséhatan Republik Indonésia.

Pamaréntahan 
Minangka kacamatan, laladan tataran katelu ing sakngisoré kabupatèn. Camat diangkat déning bupati adhedhasar usul saka sekretaris laladan. Tanjung Sèlor durung duwé Déwan Perwakilan Rakyat. Kacamatan iki kaperang dadi sanga kalurahan. Kalurahan iku:

 Gunung Seriang
 Tanjung Selor Hulu
 Jelarai Selor
 Gunung Sari
 Bumi Rahayu
 Apung
 Tengkapak
 East Tanjung Selor
 Tanjung Selor Hilir

Ing Pilkada (Pemilihan Umum Daerah), laladan iki karo Kacamatan Tanjung Palas Wétan ngirimaké 11 wakil kanggo maju ing Dhéwan Perwakilan Rakyat Daérah.

Géografi 
Laladan iki awujud lètèran kang duwéni èrèngan kang dhuwuré 0-500 meter sakdhuwuré banyu sagara. Tanjung Sèlor diwatesi déning Kacamatan Tanjung Palas Tengah ing sisih lor, Kacamatan Tanjung Palas Wétan ing sisih wétan lan kidul, lan Kali Kayan ing sisih kulon. Lemah ing laladan iki duwéni pH 4 nganti 6 (asam). Laladan iki juga diiléni Kali Selor.

Tanjung Selor duwéni iklim tropis (Af) kanthi udan kang deres ing sadawané taun.

Ékonomi 
Babagan tetanèn, padunung Tanjung Sélor nandur lombok, tomat, laos, jahé, lan kunir. Ing taun 2019, laladan iki ngasilaké 337 ton lombok, 295 ton tomat, 57 ton jahé, 52 ton laos, lan 4 ton kunir. Sakliyané iku, laladan iki ngasilaké woh-wohan kaya ta pelem, jeruk, durèn, lan gedhang. Laladan iki duwéni 68 rèstoran kang kadhaptar, 11 hotel, lan 12 toserba ing taun 2019. Rolas bank ana ing ladan iki, kang dumadi saka sanga cabang bank pamaréntah, loro bank swasta, lan siji bank krèdit padunung (BPR). Sakliyané iku ana 45 koperasi kang kadhaptar ing laladan iki.

Rujukan 

Kalimantan Lor